钦定古今图书集成/理学汇编/学行典/第234卷 > 郑均
## 钦定古今图书集成/理学汇编/学行典/第234卷 > 郑均

按《后汉书郑均传》：“均字仲虞，东平任城人也。少好黄
老书。兄为县吏，颇受礼遗，均数谏止，不听，则脱身为
佣，岁馀得钱帛，归以与兄，曰：‘物尽可复得，为吏坐臧，
终身捐弃’。兄感其言，遂为廉洁。均好义笃实，养寡嫂
孤儿，恩礼敦至。常称疾，家庭不应州郡辟召，郡将欲
必致之，使县令谲将诣门。既至，终不能屈。均于是客”
于濮阳。建初三年，司徒鲍昱辟之，后举直言，并不诣。
六年，公车特征，再迁尚书，数纳忠言，肃宗敬重之。后
以病乞骸骨，拜议郎告归，因称病笃，帝赐以衣冠。元
和元年，诏告庐江太守、东平相曰：“议郎郑均，束修安
贫，恭俭节整。前在机密，以病致仕，守善贞固，黄发不
怠。又前安邑令毛义，躬履逊让，比征”辞病，淳洁之风，
东州称仁。《书》不云乎？“章厥有常，吉哉”其赐均、义谷各
千斛，常以八月长吏存问，赐羊酒，显兹异行。明年，帝
东巡，过任城，乃幸均舍，敕赐尚书禄以终其身，时人
号为“白衣尚书。”永元中，卒于家。

按《东观记》：“均失兄，养孤兄子甚笃，已冠娶妻，出令别
居。并门尽推财与之，使得一尊其母，然后随护视赈
给之。”